ดาวโจนส์ปิดวานนี้บวก 75 จุด รับผลประกอบการเอกชนสดใส
ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (15 เม.ย.) โดยได้แรงหนุนจากการพุ่งขึ้นของราคาน้ำมันดิบ และผลประกอบการที่แข็งแกร่งของบริษัทเอกชน ซึ่งปัจจัยบวกดังกล่าวช่วยหนุนดัชนี NASDAQ ทะยานขึ้นเหนือระดับ 5,000 จุดเป็นครั้งแรกนับตั้งแต่วันที่ 23 มี.ค.ปีนี้
16 เม.ย. 2558

สำนักข่าวอินโฟเควสท์รายงานว่า ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (15 เม.ย.) โดยได้แรงหนุนจากการพุ่งขึ้นของราคาน้ำมันดิบ และผลประกอบการที่แข็งแกร่งของบริษัทเอกชน ซึ่งปัจจัยบวกดังกล่าวช่วยหนุนดัชนี NASDAQ ทะยานขึ้นเหนือระดับ 5,000 จุดเป็นครั้งแรกนับตั้งแต่วันที่ 23 มี.ค.ปีนี้
ทั้งนี้ ดัชนีเฉลี่ยอุตสาหกรรมดาวโจนส์ปิดที่ 18,112.61 จุด เพิ่มขึ้น 75.91 จุด หรือ +0.42% ดัชนี NASDAQ ปิดที่ 5,011.02 จุด เพิ่มขึ้น 33.73 จุด หรือ +0.68% ดัชนี S&amp;P500 ปิดที่ 2,106.63 จุด เพิ่มขึ้น 10.79 จุด หรือ +0.51%
ตลาดหุ้นนิวยอร์กดีดตัวขึ้นขานรับผลประกอบการที่สดใสของบริษัทเอกชน รวมถึงบริษัทอินเทล คอร์ป ที่เปิดเผยรายได้ไตรมาสแรกปีนี้อยู่ที่ 1.28 หมื่นล้านดอลลาร์ และรายได้สุทธิ 2 พันล้านดอลลาร์ ซึ่งสอดคล้องกับการคาดการณ์ และช่วยหนุนราคาหุ้นอินเทลปิดพุ่งขึ้น 4.26%
หุ้นเดลต้า แอร์ไลน์ส ทะยานขึ้น 2.60% หลังจากบริษัทเปิดเผยรายได้ก่อนหักภาษีในไตรมาสแรกปีนี้ อยู่ที่ 594 ล้านดอลลาร์ เพิ่มขึ้นจากช่วงเวลาเดียวของปีที่แล้วที่ระดับ 150 ล้านดอลลาร์ อย่างไรก็ตาม หุ้นแบงก์ ออฟ อเมริกา ดิ่งลง 1.14% หลังจากธนาคารเปิดเผยรายได้สุทธิไตรมาสแรกอยู่ที่ 3.4 พันล้านดอลลาร์ ซึ่งสูงกว่าการคาดการณ์ของนักวิเคราะห์เพียงเล็กน้อยเท่านั้น
หุ้นกลุ่มพลังงานพุ่งขึ้นหลังจากสำนักงานสารสนเทศด้านการพลังงานของรัฐบาลสหรัฐ (EIA) ระบุว่า ปริมาณการผลิตน้ำมันดิบของสหรัฐลดลง 20,000 บาร์เรล แตะที่ 9.384 ล้านบาร์เรลต่อวัน ทั้งนี้ หุ้นทรานส์โอเชียน และหุ้นโนเบิล คอร์ป ต่างก็ปรับตัวขึ้นกว่า 7.2% ส่วนหุ้นเซาท์เวสเทิร์น เอนเนอร์จี และหุ้นฮัลลิเบอร์ตัน ต่างก็พุ่งขึ้นกว่า 4.4%
หุ้นเจพีมอร์แกน เชส แอนด์ โค ปรับขึ้น 1.9% หลังธนาคารเปิดเผยกำไรสุทธิไตรมาสแรกเพิ่มขึ้นแตะ 5.914 พันล้านดอลลาร์ หรือ 1.45 ดอลลาร์ต่อหุ้น สูงกว่าการคาดการณ์ของตลาดที่ 1.40 ดอลลาร์ต่อหุ้น
นักลงทุนจับตาดูข้อมูลเศรษฐกิจที่สำคัญของสหรัฐในวันนี้ รวมถึงจำนวนผู้ขอรับสวัสดิการว่างงานครั้งแรกรายสัปดาห์, ตัวเลขการเริ่มสร้างบ้าน-การอนุญาตก่อสร้างเดือนมี.ค. และผลสำรวจแนวโน้มธุรกิจเดือนเม.ย.เฟดฟิลาเดลเฟีย